Komisijos reglamentas (EB) Nr. 206/2004
2004 m. vasario 5 d.
iš dalies keičiantis Reglamentą (EB) Nr. 2316/1999, nustatantį išsamias Tarybos reglamento (EB) Nr. 1251/1999 dėl tam tikrų lauko kultūrų augintojų paramos sistemos sukūrimo taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo [1], ypač į jo 9 straipsnį,
kadangi:
(1) Komisijos reglamentas (EB) Nr. 2316/1999 [2] nustato išsamias Tarybos reglamento (EB) Nr. 1251/1999 taikymo taisykles dėl išmokų už plotą skyrimo sąlygų auginant tam tikras žemės ūkio kultūras ir nustato žemės plotų atidėjimo sąlygas, ypač mažiausią atidėtų plotų dydį;
(2) pūdymuoti palikti plotai turi teigiamą poveikį aplinkai. Tai galima sustiprinti atsižvelgiant į mažesnius sklypus. Todėl valstybėms narėms reikėtų leisti patvirtinti atidedamus mažesnius plotus;
(3) pagal 1994 m. balandžio 26 d. Tarybos reglamentą (EB) Nr. 1017/94 dėl žemės, šiuo metu apsėtos lauko kultūromis, pertvarkymo į ekstensyviąją gyvulininkystę Portugalijoje [3] paraiškų pertvarkymui pateikta už 35585 ha. Todėl bazinį plotą reikėtų atitinkamai pataisyti;
(4) valstybės narės pranešė tyrimų dėl tetrahidrokanabinolio kiekio konkrečių veislių kanapėse, pasėtose 2003 m., nustatymo rezultatus. Į šiuos rezultatus reikėtų atsižvelgti sudarant kanapių veislių, už kurias būtų mokamos ploto išmokos ateinančiais prekybos metais, sąrašą ir sąrašą veislių, laikinai patvirtintų 2004-2005 metams, kurias dar reikės tirti tais prekybos metais;
(5) atitinkamai reikėtų iš dalies pakeisti Reglamentą (EB) Nr. 2316/1999;
(6) šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2316/1999 iš dalies keičiamas taip:
1. 19 straipsnio 1 dalis papildoma tokia pastraipa:
"2004/05 prekybos metams valstybės narės gali taip pat patvirtinti:
a) sklypus, kurių plotis ne mažesnis kaip 10 m, apimančius 0,1 ha;
b) užtikrinant aplinkosauginių tikslų atitikimą, sklypus, kurių plotis ne mažesnis kaip 5 m, apimančius 0,05 ha."
2. VI priede informacija su antrašte "Portugalija" pakeičiama šio reglamento I priedo atitinkama informacija.
3. XII priedas pakeičiamas šio reglamento II priedo turiniu.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 15 dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 5 d.